Ole Lønsmann Poulsen
Ole Lønsmann Poulsen (født 14. maj 1945 i Kgs. Lyngby) er en dansk diplomat.

Uddannelse og karriere 
Lønsmann gik på Sorø Akademi. Han er uddannet som cand.jur. ved Københavns Universitet.

Ole Lønsmann Poulsen var under sine studier afdelingschef i Folkekirkens Nødhjælp og blev i 1973 ansat i Udenrigsministeriet. I 1976-77 var han rådgiver i Den asiatiske Udviklingsbank i Manila og i 1977-80 1. ambassadesekretær ved ambassaden i New Delhi. I 1980-83 varetog han stillingen som stedfortrædende eksekutivdirektør i Verdensbanken i Washington D.C. 

I 1985 blev han kontorchef i udenrigsministeriet og i 1988 afdelingschef. 1992-93 var Lønsmann Poulsen ambassadør i Wien (og sideakkrediteret til Slovenien og Bosnien), hvorefter han blev hjemkaldt til stillingen som udenrigsråd og chef for DANIDA. I perioden 1996 til 2010 besatte han ambassadørposter i henholdsvis London, Beijing (med sideakkreditering til Nordkorea og Mongoliet), Stockholm og Indien (med sideakkreditering til Sri Lanka, Bhutan og Maldiverne). Han fratrådte udenrigstjenesten i 2010.

I sin karriere har Ole Lønsmann Poulsen bl.a. været bestyrelsesformand for Scandinavian Seminar College, Nordic Development Fund og og UNIDO's styrelsesråd. Han har endvidere været dansk guvernør i Den Asiatiske Udviklingsbank, Den Interamerikanske Udviklingsbank og Den afrikanske Udviklingsbank samt stedfortrædende guvernør i Verdensbanken.

Efter sin fratræden i 2010 har han bl.a. været formand for bestyrelsen for Danske Internationale Studier og Instituttet for Menneskerettigheder.

Ole Lønsmann Poulsen har siden 1973 været gift med Zareen Lønsmann Poulsen, født Mehta.

Hæder 
 Kommandør af 1. grad af Dannebrog
 Storkorset af Victoriakorset (Storbritannien)
 Storkorset af Nordstjerneordenen (Sverige) 
 Store Ærestegn med Skærf (Østrig)

Referencer 

Diplomater fra Danmark
Alumni fra Københavns Universitet
Kommandører af 1. grad af Dannebrog
Studenter fra Sorø Akademi